ভূত চতুর্দশীতে বেশ কিছু আচার পালন করার প্রথা রয়েছে হিন্দু মতে। তার মধ্যে অন্যতম হল ১৪ শাক খাওয়া। হিন্দুরা বিশ্বাস করে যে মৃত্যুর পর দেহ পঞ্চভূতে বিলীন হয়ে যায়। তাই আকাশ, মাটি, জল, হাওয়া, অগ্নি প্রকৃতির এই পাঁচ উপাদানের মধ্যেই মিশে থাকেন আমাদের পূর্বপুরুষরা। প্রকৃতির কোল থেকে তুলে আনা ১৪ প্রকার শাক খেয়ে তাই তারা পরলোকগত ১৪ পুরুষের উদ্দেশ্যে উত্সর্গ করে এই দিনটিকে। সনাতন ধর্ম মতে এই রাতে মর্ত্যে নেমে আসেন আমাদের ১৪ পুরুষরা। ভূত চতুর্দশীতে তাই গৃহস্থ বাড়িতে সন্ধের পর ১৪ প্রদীপ জ্বালানোর রীতি আছে। আবার অনেকে মনে করেন অশুভ শক্তি দূর করতে এই দিন সারা রাত আলো জ্বালিয়ে রাখা হয়। পরদিন দীপান্বিতা অমাবস্যায় অনেকে অলক্ষ্মী বিদায় করতে লক্ষ্মী পুজো করেন।